Rușii au căutat apartamente goale în teritoriile ocupate temporar din regiunea Zaporojie și, ulterior, le-au "naționalizat", susține Centrul Național de Rezistență al Ucrainei (NRC), citat de pravda.ua.
"În regiune a fost înființată o inspecție a locuințelor" pentru a identifica apartamentele goale sau apartamentele ai căror proprietari au părăsit regiunea. Astfel de apartamente sunt apoi declarate "fără proprietar" și "naționalizate".
NRC spune că așa-zișii inspectori ruși cer ca asociațiile de proprietari să furnizeze informații despre apartamentele goale și "să exercite presiuni asupra șefilor neloiali ai asociațiilor de apartamente".
Acest lucru se întâmplă în mai multe localități aflate sub ocupație rusă. La sfârșitul lunii ianuarie, pe TikTok și X (fostul Twitter) au fost distribuite mai multe clipuri despre piața imobiliară din Mariupol, orașul ucrainean ocupat de Rusia. De când a invadat Ucraina, armata rusă a bombardat orașul timp de 85 de zile. Mariupol a fost pur și simplu redus la ruine. După ce au ocupat orașul, rușii au încercat să îl reconstruiască și să șteargă orice urmă de crime de război. Sunt scoase la vânzare locuințe cu până la șase milioane de ruble, iar anunțurile vorbesc despre un oraș în care "toată lumea zâmbește", pentru că "cerul e albastru".